Tietoverkkoyhtiö Elisa oikoo aiempia tietoja tietoverkkokatkoksesta, joka johtui kaivurin katkaisemasta kaapelista Lohjalla pari viikkoa sitten.

Aiemmin Viestintävirasto kertoi, että kaivinkoneen kolhaisu katkaisi pääyhteyden lisäksi myös varayhteyden. Viestintäviraston käsityksen mukaan varayhteys oli sijoitettu varsinaisen kuitukaapelin eli päälinjan viereen.

Elisan mukaan kyseessä oli kuitenkin Viestintäviraston väärinkäsitys.

– Varayhteyttä ei ole kaivettu pääyhteyden viereen, vaan niin sanotun pohjoisen linjan ja eteläisen linjan välillä on yli sata kilometriä, sanoo Elisan palveluhallinnasta vastaava johtaja Sami Komulainen.

Ongelmana olikin Komulaisen mukaan se, ettei varayhteys käynnistynyt automaattisesti, koska verkossa oli ollut niin sanottu konfiguraatiovirhe.

– Aloimme välittömästi selvittää, miksi varayhteys ei käynnistynyt automaattisesti. Selvityksessämme ilmeni, että yhteys ei käynnistynyt Tukholman laitetilassa olleen konfiguraatiovirheen vuoksi. Virhe johtui aiemmin viikolla tehtyjen muutostöiden yhteydessä sattuneesta inhimillisestä virheestä, Komulainen kuvailee.

Komulaisen mukaan viestintäviraston kanssa on keskusteltu asiasta ja häiriötapauksen jälkeen konfiguraatio- ja muutostyöohjeistuksia on täsmennetty.

– Olemme todella pahoillamme asiakkaillemme aiheutuneesta haitasta ja pyrimme siihen, että jatkossa tällaista ei pääse tapahtumaan. Aiomme jatkossa rakentaa enemmän varayhteyksiä, Komulainen pahoittelee.

Elisan nettiyhteyksissä oli häiriöitä 26.11.2014, kun kaivinkone katkaisi runkokaapelin maanrakennustöiden yhteydessä Lohjalla. Häiriön myötä palvelimet ruuhkautuivat ja dataliikenne hidastui.